Na temelju članka 55. Statuta Zajednice športskih udruga grada Velike Gorice (u daljnjem tekstu : Zajednica), Skupština Zajednice je na svojoj 2. sjednici održanoj dana 09.travnja 2013.godine donosi

**POSLOVNIK**

**O RADU ETIČKOG ODBORA**

**OPĆE ODREDBE**

**Članak 1.**

Ovim poslovnikom, u skladu sa Etičkim kodeksom Hrvatskog olimpijskog odbora (u daljem tekstu HOO) utvrđuju se: prava i dužnosti članova Etičkog odbora Zajednice športskih udruga grada Velike Gorice (u daljem tekstu odbor), status Etičkog odbora, način rada i sazivanja sjednica, nadležnosti postupak pred Etičkim odborom, izvršavanje mjera, način izvještavanja Skupštine Zajednice i druga pitanja od značaja za primjenu Etičkog kodeksa HOO i rad Etičkog odbora.

**Članak 2.**

Etički Odbor (u daljnjem tekstu Odbor) je tijelo Zajednice, imenuje se na vrijeme trajanja mandata Skupštine.

Odbor čine tri (3) člana, predsjednik i dva člana. Članove Odbora imenuje Skupština Zajednice iz redova bivših i sadašnjih športaša, te dužnosnika i djelatnika u športu. Predsjednika odbora biraju članovi između sebe.

Članove Odbora razrješava Skupština Zajednice po postupku za njihovo imenovanje.

**Članak 3.**

Članu Odbora mandat može prestati:

-istekom trajanja mandata na koji je izabran

-gubitkom državljanstva Republike Hrvatske

- razrješenjem

- podnošenjem ostavke

- nastupom okolnosti zbog kojih više ne može obavljati dužnost člana Odbora.

**Članak 4.**

Odbor skrbi na pridržavanju i poštivanju Olimpijske povelje, Etičkog kodeksa MOO , Zakona o športu, Statuta ZŠU GVG-a i drugih općih akata od strane članova skupštine Zajednice, drugih tijela u njihovom radu, kao i pojedinaca, momčadi-ekipa ili drugih fizičkih ili pravnih osoba u športu.

**Članak 5.**

Odbor je nadležan da:

* Prati primjenu općih akata navedenih u članku 4. ovog poslovnika,
* Postupa po pojedinačnim prijedlozima za utvrđivanje postojanja povreda općih akata iz članka 4. ovog poslovnika, te poduzimanja nedopuštenih radnji,
* Podnosi izvještaj o svom radu Skupštini Zajednice, sa preporukama za izricanje mjera i sankcija,
* Obavještava javnost o svom radu i izrečenim mjerama ili sankcijama,
* Savjetuje izabrane predstavnike i zainteresirane osobe o pitanjima vezanim za Olimpijsku povelju i Etički kodeks HOO, Zakon o športu i Statut ZŠU GVG-a,
* Predlaže izmjene i dopune općih akata u skladu s preporukama dužnosnika i djelatnika u športu i nalazima proisteklim iz rada Odbora.
* O svom radu Odbor podnosi Izviješće Skupštini ZŠU GVG-a.

**PRAVA I DUŽNOSTI ČLANOVA ETIČKOG ODBORA**

**I. PRAVA ČLANOVA ODBORA**

**Članak 6.**

Član Odbora ima pravo da predlaže održavanje sjednica Odbora, dnevni red sjednice i izmjene i dopune predloženog dnevnog reda.

Član Odbora ima pravo:

* da prisustvuje sjednicama Odbora,
* da predlaže razmatranje pojedinih pitanja iz djelokruga rada i nadležnosti Odbora i da sudjeluje u razmatranju i odlučivanju o pitanjima o kojima se raspravlja na sjednici Odbora,
* da bude obaviješten o svim pitanjima čije mu je poznavanje potrebno radi vršenja prava i dužnosti člana Odbora,
* da daje inicijativu i prijedloge o načinu rada i provođenju dokaznog postupka radi utvrđivanja odgovornosti za povrede Olimpijske povelje, Etičkog kodeksa, Zakona o športu, Statuta Zajednice i drugih općih akata,
* da od Predsjednika i tajnika Zajednice traži potrebna objašnjenja, obavještenja i materijale u vezi sa radom Odbora,
* da poduzima i druge mjere i radnje u skladu sa zakonom i ovim poslovnikom, neophodne za obavljanje dužnosti člana Odbora.
* Član Odbora ima pravo glasovati o pitanjima o kojima se odlučuje na sjednici Odbora sa „ZA“ i „PROTIV“

**II. DUŽNOSI ČLANOVA ODBORA**

**Članak 7.**

Član Odbora dužan je prisustvovati sjednicama odbora.

Član Odbora može izostati sa sjednice iz opravdanih razloga.

O spriječenosti dolaska na sjednicu , član Odbora dužan je pravovremeno obavijestiti tajništvo Zajednice i predsjednika Odbora.

**Članak 8.**

U vršenju svoje dužnosti član Odbora dužan je naročito:

* da se pripremi za sjednicu,
* da na sjednici iznosi svoje mišljenje o pitanju o kojem se vodi postupak,
* da se kod odlučivanja i zauzimanja stavova rukovodi isključivo činjenicama utvrđenim u dokaznom postupku,
* da zastupa i štiti interes i ugled Zajednice, njezinih članica i pojedinaca, olimpijskog pokreta, HOO, odnosno hrvatskog športa u cjelini.

**Članak 9.**

Ako bilo koji član Odbora uoči pojavu kršenja Olimpijske povelje, Etičkog kodeksa, Zakona o Športu, Statuta Zajednice, ovog poslovnika ili zakona dužan je da na to ukaže članu koji ga krši.

**III. IZUZEĆE**

**Članak 10.**

Član Odbora izuzet će se iz postupka ako je:

* u predmetu o kome se vodi postupak stranka;
* ako će u predmetu biti saslušan u svojstvu svjedoka;
* ako je sa strankom u postupku bliski srodnik.

**Članak 11.**

Član Odbora čim sazna da postoji neki od razloga za izuzeće iz prethodnog članka, dužan je prekinuti svaki daljnji rad na predmetu i o tome obavijestiti predsjednika Odbora.

Član Odbora, kada smatra da postoje druge okolnosti koje utiču ili mogu uticati odnosno dovesti u sumnju njegovu nepristranost, može zatražiti izuzeće iz rada u tom predmetu.

**Članak 12.**

Stranka u postupku može zahtijevati izuzeće člana Odbora u slučajevima kada postoje razlozi iz članka 12. Ovog poslovnika, kao i drugih razloga koji mogu dovesti u sumnju njegovu nepristranost.

**Članak 13.**

O izuzeću odlučuje Odbor zaključkom.

**NAČIN RADA ETIČKOG ODBORA**

**Članak 14.**

Etički odbor radi i odlučuje na sjednicama.

Odbor može raditi ako na sjednici prisustvuje većina članova Odbora, a odluke donosi većinom od ukupnog broja članova.

Sjednice Odbora saziva predsjednik Odbora. U slučaju spriječenosti ili odsutnosti predsjednika, sjednicu saziva i istoj predsjedava član koga na prvoj sjednici ovlasti Odbor da zamjenjuje predsjednika u slučaju njegove odsutnosti.

**Članak 15.**

Poziv za sjednicu Odbora sa materijalima dostavlja se članovima najkasnije pet dana prije održavanja sjednice.

Rad Odbora za cijelo vrijeme trajanja postupka zatvoren je za javnost.

Članovi Odbora ne mogu davati izjave i informacije o toku postupka sve do njegovog završetka i donošenja zaključka/odluke o određenom pitanju.

**POSTUPAK PRED ETIČKIM ODBOROM**

1. **POKRETANJE POSTUPKA**

**Članak 16.**

Za učinjene povrede dostojanstva pojedinaca i integriteta udruga, radnje diskriminacije na osnovi rase, seksa (spola), etike, religije, filozofskog i političkog mišljenja, kao i za nepoštivanje načela i pravila utvrđenih Olimpijskom poveljom, Etičkim kodeksom, Zakonom o športu, Statuta i drugih općih akata pokreće se postupak pred Odborom prijavom koju može podnijeti fizička ili pravna osoba.

**Članak 17.**

Prijava se podnosi u pisanom obliku u zatvorenoj koverti i mora sadržavati:

1. ime, adresu i potpis podnositelja,
2. naznaku radnje radi koje se podnosi prijava,
3. činjenice na kojima se prijava temelji,
4. naznaku dokaza kojima se mogu dokazati činjenice pod 3.,

Podnositelj prijave je dužan uz prijavu priložiti i pisane ili druge (audio, video zapise i slično), dokaze kojima raspolaže, a na osnovu kojih smatra da je izvršena povreda.

**Članak 18.**

Prijava ne može biti anonimna, te kao takova neće se uzeti u razmatranje.

**Članak 19.**

Nerazumljive i nepotpune prijave vratit će se podnositelju radi ispravke, odnosno dopune, te odrediti rok za ponovno podnošenje. Ako podnositelj u roku podnese uredno ispravljenu prijavu, smatra se da je prijava podnesena onog dana kad je prvi put bila podnesena.

Smatrat će se da je prijava povučena ako ne bude vraćena u za to određenom roku. Ako bude vraćena bez ispravka odnosno dopune biti će odbačena kao neuredna, odnosno nepotpuna.

1. **DOKAZNI POSTUPAK**

**Članak 20.**

Etički odbor pokreće postupak u roku osam dana od dana prijema uredne prijave.

Osoba ili udruga protiv koje je podnesena prijava pozvat će se da u roku od osam dana, od dana prijema obavještenja, dostavi odgovor na prijavu u pisanoj formi i sve relevantne činjenice, dokumente ili druge dokaze u svoju obranu.

Ako pozvana osoba ili udruga u određenom roku ne dostavi pisani odgovor na prijavu postupak će se nastaviti.

**Članak 21.**

Odbor je dužan da istinito i potpuno utvrdi činjenice koje su od važnosti a utvrđivanje povrede koja je navedena u prijavi.

**Članak 22.**

Po ocjeni odbora, a u interesu utvrđivanja bitnih činjenica, mogu se izvesti dokazi saslušanjem podnositelja prijave i svjedoka kao i prekršitelja protiv kojeg je prijava podnesena, te uvidom u isprave, dokumente i druge podneske relevantne za utvrđivanje pravog stanja stvari.

**VI. ZAPISNIK**

**Članak 23.**

Na sjednici Odbora vodi se zapisnik.

Zapisnik se sastavlja na taj način što predsjednik Odbora kazuje glasno zapisničaru što će unijeti u zapisnik.

**Članak 24.**

U zapisnik se unosi naziv Etičkog povjerenstva,mjesto i vrijeme održavanja sjednice, imena prisutnih osoba, kao i opis povrede radi koje se poduzimaju radnje.

Zapisnik treba sadržavati samo bitne podatke o toku i sadržaju poduzete radnje.

U zapisnik se unosi u obliku iskaza, samo bitan sadržaj iskaza, odnosno radnji.

Zapisnik potpisuje predsjednik Odbora i zapisničar.

1. **VIJEĆANJE I GLASOVANJE**

**Članak 25.**

Po okončanju postupka, Odbor pristupa vijećanju i javnom ili tajnom glasovanju.

Prvo se na osnovu utvrđenog činjeničnog stanja glasuje o postojanju ili nepostojanju povrede u prijavi, a potom o mjeri ili sankciji koja se predlaže Skupštini za izricanje pojedincu ili pravnoj osobi/udruzi.

Glasanje je pojedinačno, a predsjednik Odbora glasuje zadnji.

**Članak 26.**

O postojanju ili nepostojanju povrede i odgovornosti zauzima se stav i utvrđuje prijedlog mjere ili sankcije koju treba izreći.

Odbor ,ukoliko utvrdi postojanje povrede može predložiti izricanje slijedećih mjera i sankcija:

* upozorenje,
* ukor,
* suspenzija,
* zabrana nastupa,
* razrješenje.
* prestanak članstva.

Mjere ili sankcije se izriču/predlažu radi upozorenja, kao i sankcioniranja počinitelja, te zaštite interesa i integriteta Zajednice, drugih udruga i tijela u športu, kao i drugih fizičkih ili pravnih osoba u športu.

**Članak 27.**

O vijećanju, glasovanju i predlaganju mjera zbog učinjene povrede, sastavlja se poseban zapisnik koji sadrži tok glasovanja i mjeru/preporuku koja se predlaže da bude donesena. Kod predlaganja mjera /sankcija za teže povrede iz čl. 4, Odbor može zatražiti sazivanje izvanredne Skupštine Zajednice.

Zapisnik potpisuju svi članovi Odbora i zapisničar-tajnik.

Član Odbora može svoje mišljenje izdvojiti u zapisniku.

**Članak 28.**

Izvještaj/Zapisnik sa preporukom za izricanje određene mjere iz članka 28. ovog poslovnika, Odbor dostavlja Skupštini, koja donosi odluku/zaključak o izricanju konkretne mjere/kazne u roku od 30 dana od okončanja postupka pred Odborom.

Kad Odbor zaključi da nije bilo povrede navedene u prijavi o tome će obavijestiti podnositelja prijave, u roku iz prethodnog stavka ovog članka.

Pri izricanju mjere uzimaju se u obzir: vrsta, težina i stupanj učinjene povrede, odnosno radnje.

**IZVRŠENJE MJERA ILI SANKCIJA**

**Članak 29.**

Sve mjere ili sankcije stupaju na snagu odmah, po izricanju od strane Odbora, osim ako Skupština ne odluči drugačije. Za izvršenje mjera ili sankcija izrečenih od strane Skupštine, odgovoran je tajnik ZŠU GVG-a, Nacionalni ili županijski športski savezi, te druga tijela.

O izrečenim mjerama ili sankcijama Skupština obavještava Odbor u roku od 15 dana od dana izricanja odnosno donošenja.

**ZAVRŠNE ODREDBE**

**Članak 30.**

Za sve što nije regulirano ovim poslovnikom, odlučuje Etički odbor svojim zaključkom.

**Članak 31.**

Ovaj poslovnik stupa na snagu i primjenjuje se danom donošenja.

**ZŠU GRADA VELIKE GORICE**

**\_\_\_\_\_\_\_\_\_\_\_\_\_\_\_\_\_\_\_\_\_\_**

Goran Kovačić